Ενημέρωση Αποτελεσμάτων – Πρώτο Τρίμηνο 2025

**Θετικό ξεκίνημα της χρονιάς με αύξηση των πωλήσεων και της λειτουργικής κερδοφορίας**

**Βρυξέλλες, 8 Μαΐου 2025, 08:00 CEST -** Η Titan ΑΕ (Euronext Brussels, Euronext Paris και ATHEX, «TITC») ανακοινώνει τα συνοπτικά οικονομικά αποτελέσματα του πρώτου τριμήνου του 2025.

Κύρια στοιχεία επιδόσεων πρώτου τριμήνου 2025

* Το έτος ξεκίνησε θετικά, με αυξημένες πωλήσεις κατά 2,4% στα €638,4 εκ., χάρη στις σταθερές τιμές, τους σταθερούς όγκους τσιμέντου και στους αυξημένους όγκους σε άλλα βασικά προϊόντα, παρά τις δυσμενείς καιρικές συνθήκες στις ΗΠΑ και στη Νοτιοανατολική Ευρώπη.
* Τα κέρδη EBITDA αυξήθηκαν σημαντικά κατά 11,7% στα €122,6 εκ., χάρη στις σταθερές επιδόσεις στις αγορές των ΗΠΑ, της Ελλάδας και της Αιγύπτου καθώς και στις επενδύσεις που ενίσχυσαν τη λειτουργική αποδοτικότητα.
* Τα κέρδη προ φόρων αυξήθηκαν κατά 2,9% σε €66,6 εκ. ενώ τα κέρδη μετά από φόρους και δικαιώματα μειοψηφίας μειώθηκαν, λόγω €4,2 εκ. που αναλογούν στους μετόχους μειοψηφίας της Titan America και αυξημένων φορολογικών επιβαρύνσεων ύψους €7 εκ.
* Ο δείκτης δανεισμού διαμορφώθηκε στα χαμηλά επίπεδα του 0,5x ενισχυμένος και από τα κεφάλαια που αντλήθηκαν μετά την αρχική δημόσια προσφορά (IPO) της Titan America.
* Τον Φεβρουάριο 2025 ολοκληρώθηκε η εισαγωγή της Titan America στο Χρηματιστήριο της Νέας Υόρκης (NYSE). Αντλήθηκαν $393 εκ. μικτά και το μετοχικό ποσοστό μειοψηφίας αντιστοιχεί σε 13,3% στην Titan America.
* Ολοκλήρωση εξαγοράς λατομείου αδρανών υλικών στην Ελλάδα τον Απρίλιο του 2025 και νέα συνεργασία για συμπληρωματικά τσιμεντοειδή υλικά στην Ινδία.
* Η πώληση της συμμετοχής (75%) του Ομίλου στην Adocim (Ανατολική Τουρκία) αναμένεται να ολοκληρωθεί κατά τη διάρκεια του καλοκαιριού του 2025.
* Το Δ.Σ. ενέκρινε νέο πρόγραμμα αγοράς ιδίων μετοχών ύψους €10 εκ. με έναρξη τον Ιούλιο. Η Ετήσια Γενική Συνέλευση αναμένεται να εγκρίνει μέρισμα ύψους €3 ανά μετοχή (συμπεριλαμβανομένου ad-hoc μερίσματος ύψους €2), το οποίο θα καταβληθεί στις 3 Ιουλίου 2025.
* Η Έκτακτη Γενική Συνέλευση ενέκρινε τη μετονομασία της 'Titan Cement International SA' σε 'Titan SA' και την αλλαγή της ηλεκτρονικής διεύθυνσης σε 'titanmaterials.com', στο πλαίσιο της ταχείας προόδου της Στρατηγικής 2026 και της παρουσίασης νέας εταιρικής ταυτότητας, σκοπού και αξιών, όπως ανακοινώθηκε το 2024.
* Για δεύτερη συνεχή χρονιά, ο Titan αναγνωρίστηκε ως μία από τις κορυφαίες εταιρίες στην Ευρώπη που ηγούνται των πρωτοβουλιών για την αντιμετώπιση της κλιματικής αλλαγής, σύμφωνα με την πέμπτη έκδοση της λίστας που δημοσίευσαν οι Financial Times.
* Παραμένουμε συγκρατημένα αισιόδοξοι για το υπόλοιπο του 2025, παρά το μακροοικονομικό κλίμα αβεβαιότητας που επικρατεί παγκοσμίως. Η παρουσία μας στις αγορές που εμφανίζουν υψηλά επίπεδα ανάπτυξης, ενισχύει τη συνεχιζόμενη αύξηση των πωλήσεων και τη διεύρυνση των περιθωρίων κέρδους.

Όμιλος ΤΙΤΑΝ – Επισκόπηση του πρώτου τριμήνου

Κατά το πρώτο τρίμηνο του 2025, ο Όμιλος κατέγραψε σημαντική αύξηση πωλήσεων, χάρη στις σταθερές τιμές ενώ εφαρμόστηκαν αυξήσεις τιμών σε ορισμένες χώρες. Η ζήτηση για τα δευτερογενή προϊόντα του Ομίλου διατήρησε τη δυναμική της, με τις πωλήσεις αδρανών υλικών να αυξάνονται κατά 18% και του έτοιμου σκυροδέματος κατά 6%, ενώ οι πωλήσεις τσιμέντου διατηρήθηκαν στα ίδια επίπεδα. Οι δυσμενείς καιρικές συνθήκες που επικράτησαν το πρώτο τρίμηνο στις ΗΠΑ και στη Νοτιοανατολική Ευρώπη επηρέασαν αρνητικά τις πωλήσεις στις εν λόγω γεωγραφικές περιοχές. Ωστόσο, οι ισχυρές επιδόσεις στην Ελλάδα και η σημαντική αύξηση των εξαγωγών τσιμέντου από την Αίγυπτο λειτούργησαν αντισταθμιστικά σε επίπεδο Ομίλου. Οι πωλήσεις του Ομίλου αυξήθηκαν κατά 2,4% έναντι του πρώτου τριμήνου του 2024 και διαμορφώθηκαν σε €638,4 εκ. παρότι το πρώτο τρίμηνο του έτους ο κλάδος μας κατά κανόνα εμφανίζει χαμηλή ζήτηση. Επιπλέον, χάρη στη λειτουργική αποδοτικότητα, τα κέρδη EBITDA αυξήθηκαν κατά 11,7% έναντι της αντίστοιχης περιόδου πέρυσι και διαμορφώθηκαν σε €122,6 εκ., ενώ όλοι οι γεωγραφικοί τομείς κατέγραψαν άνοδο, εκτός της Νοτιοανατολικής Ευρώπης. Τα κέρδη EBITDA ενισχύθηκαν, κυρίως χάρη στις ισχυρές επιδόσεις στην Ελλάδα και στις ΗΠΑ. Στην Ελλάδα, η κερδοφορία ωφελήθηκε από την αυξημένη ζήτηση και τις υψηλότερες τιμές, ενώ στις ΗΠΑ, η προσήλωση στη λειτουργική αποδοτικότητα, η ολοκλήρωση σημαντικών στρατηγικών επενδύσεων και οι χρονικές διαφορές στις προγραμματισμένες συντηρήσεις συνέβαλαν στη διεύρυνση των περιθωρίων κέρδους και τη βελτίωση της κερδοφορίας. Στη Νοτιοανατολική Ευρώπη, οι πωλήσεις ήταν χαμηλότερες συγκριτικά με πέρυσι, λόγω των δυσμενών καιρικών συνθηκών και του ιδιαίτερα υψηλού πρώτου τριμήνου του 2024, το οποίο είχε ωφεληθεί από έναν ασυνήθιστα ήπιο χειμώνα. Στην Ανατολική Μεσόγειο, η Αίγυπτος κατέγραψε σημαντική βελτίωση, όπως αποτυπώνεται στη αύξηση τόσο των εγχώριων πωλήσεων όσο και των εξαγωγών, ενώ αντιθέτως, η Τουρκία επηρεάστηκε αρνητικά από τον υπερπληθωρισμό και την αυξημένη φορολογία. Τα κέρδη προ φόρων αυξήθηκαν κατά 2,9%, παρά τις υψηλότερες αποσβέσεις και το κόστος υπερπληθωρισμού. Τα καθαρά κέρδη μετά από φόρους και δικαιώματα μειοψηφίας μειώθηκαν κατά €8,7 εκ. ως αποτέλεσμα των αυξημένων κερδών μειοψηφίας στην Titan America και της σημαντικά υψηλότερης φορολογίας στην Ανατολική Μεσόγειο.

|  |  |  |  |  |  |  |
| --- | --- | --- | --- | --- | --- | --- |
| *Σε εκατομμύρια Ευρώ, εκτός εάν ορίζεται διαφορετικά* |  | **1ο Τρίμηνο 2025** | **1ο Τρίμηνο 2024** | **Μεταβολή %** |  |  |
| **Πωλήσεις** |  | **638,4** | **623,7** | 2,4% |  |  |
| **Κέρδη προ τόκων, φόρων, και αποσβέσεων (EBITDA)** |  | **122,6** | **109,8** | 11,7% |  |  |
| **Κέρδη προ φόρων** |  | **66,6** | **64,8** | 2,9% |  |  |
| **Καθαρά κέρδη μετά από φόρους & δικαιώματα μειοψηφίας** |  | **43,7** | **52,4** | -16,6% |  |  |
| **Επενδυτικές δαπάνες** |  | **52,5** | **52,5** |  |  |  |

Οι επενδυτικές δαπάνες διατηρήθηκαν και αυτό το τρίμηνο στα υψηλά επίπεδα των €52,5 εκ., επίπεδα αντίστοιχα με το προηγούμενο έτος, ως αποτέλεσμα των συνεχιζόμενων επενδύσεών μας για βιώσιμη ανάπτυξη. Οι επενδύσεις επικεντρώθηκαν στην αυξανόμενη χρήση ανανεώσιμων πηγών ενέργειας σε όλους τους γεωγραφικούς τομείς δραστηριοποίησής μας, στην ενσωμάτωση τσιμεντοειδών και εναλλακτικών υλικών στην εφοδιαστική αλυσίδα, καθώς και στις προπαρασκευαστικές εργασίες για το έργο δέσμευσης και αποθήκευσης διοξειδίου του άνθρακα στην Ελλάδα. Τον Φεβρουάριο του 2025 ανακοινώσαμε την ίδρυση κοινοπραξίας στην Ινδία, με στόχο την εξασφάλιση, επεξεργασία, εμπορία και διανομή συμπληρωματικών τσιμεντοειδών υλικών σε παγκόσμια κλίμακα. Τον Μάρτιο του 2025, ανακοινώσαμε την εξαγορά νέου λατομείου αδρανών υλικών στη Θεσσαλία, ενισχύοντας τα διαθέσιμα αποθέματά μας. Είχαν προηγηθεί το 2024, η εξαγορά λατομείου αδρανών υλικών στην Αττική και η οριστικοποίηση μακροπρόθεσμης εμπορικής συμφωνίας στη Ν. Πελοπόννησο, κινήσεις οι οποίες εξασφάλισαν επίσης επιπλέον αποθέματα.   
Σημαντικό ορόσημο του πρώτου τριμήνου ήταν η επιτυχής ολοκλήρωση της αρχικής δημόσιας προσφοράς (IPO) της Titan America στο Χρηματιστήριο της Νέας Υόρκης (NYSE) τον Φεβρουάριο 2025, χάρη στην οποία ο Όμιλος άντλησε μικτά κεφάλαια $393 εκ. Στις 11 Μαρτίου 2025 οι κοινές μετοχές της Titan America που βρίσκονταν στην κατοχή του Ομίλου ανέρχονταν σε ποσοστό 86,7% του συνόλου των κοινών μετοχών σε κυκλοφορία. Τον Φεβρουάριο 2025, ο Όμιλος ανακοίνωσε επίσης την πώληση του μεριδίου του (75%) στην εταιρία Adocim στην Ανατολική Τουρκία. Μετά τη συναλλαγή, η οποία αναμένεται να ολοκληρωθεί στη διάρκεια του καλοκαιριού του 2025, ο Όμιλος θα λάβει συνολικά 87,5 εκ. δολάρια σε μετρητά.   
Από την 5η Μαΐου 2025, ύστερα από έγκριση της έκτακτης γενικής συνέλευσης, η «Titan Cement International SA», η μητρική εταιρία του Ομίλου, μετονομάσθηκε σε «Titan SA», υιοθετώντας μια επωνυμία που αντανακλά πιο εύστοχα το ευρύτερο και πιο μακρόπνοο όραμα του Ομίλου και εναρμονίζεται με την προσήλωσή του στη βιώσιμη ανάπτυξη και τη δημιουργία προϊόντων και λύσεων προστιθέμενης αξίας με στόχο ένα βιώσιμο μέλλον. Επιπλέον, το όνομα του ιστότοπου της Εταιρίας άλλαξε σε «[www.titanmaterials.com](http://www.titanmaterials.com/)».   
Το πρώτο τρίμηνο του 2025, οι ελεύθερες ταμειακές ροές ανήλθαν σε €10 εκ., ενώ ο καθαρός δανεισμός του Ομίλου διαμορφώθηκε σε €280 εκ. στο τέλος Μαρτίου 2025, έναντι €622 εκ. στο τέλος του 2024, χάρη στα κεφάλαια που αντλήθηκαν μέσω της αρχικής δημόσιας προσφοράς (IPO) της Titan America. Προτείνεται στη σημερινή Ετήσια Γενική Συνέλευση ad-hoc αύξηση του ετήσιου μερίσματος κατά €2,00 ανά μετοχή, διαμορφώνοντας το συνολικό μέρισμα σε €3,00 ανά μετοχή, με την καταβολή του μερίσματος να έχει οριστεί για τις 3 Ιουλίου 2025.   
Τέλος, το Διοικητικό Συμβούλιο, στη συνεδρίαση της 7ης Μαΐου 2025, αποφάσισε να προβεί σε νέο πρόγραμμα αγοράς ιδίων μετοχών, ύψους έως €10 εκ., το οποίο θα αρχίσει μετά τη λήξη του υφιστάμενου προγράμματος, στα τέλη Ιουνίου 2025, και εκτιμάται ότι θα ολοκληρωθεί έως την 31η Μαρτίου 2026.


Επιδόσεις γεωγραφικών τομέων για το πρώτο τρίμηνο του 2025

|  |  |  |  |  |  |  |  |
| --- | --- | --- | --- | --- | --- | --- | --- |
|  | ***Πωλήσεις*** | | |  | ***EBITDA*** | | |
| *Σε εκατομμύρια ευρώ, εκτός εάν ορίζεται διαφορετικά* | **1ο Τρίμηνο 2025** | **1οΤρίμηνο 2024** | ***%*** |  | **1ο Τρίμηνο 2025** | **1ο Τρίμηνο 2024** | ***%*** |
| **ΗΠΑ** | **372,5** | 370,6 | *0,5%* | **72,9** | 62,2 | *17,2%* |
| **Ελλάδα & Δ. Ευρώπη** | **124,9** | 107,8 | *15,9%* | **19,4** | 12,7 | *53,2%* |
| **Νοτιοανατολική Ευρώπη** | **82,6** | 90,7 | *-9,0%* | **21,6** | 32,0 | *-32,7%* |
| **Ανατολική Μεσόγειος** | **58,4** | 54,6 | *6,9%* | **8,8** | 2,9 | *201,2%* |

**ΗΠΑ**

**EBITDA**

**Πωλήσεις**



Κατά το πρώτο τρίμηνο του 2025, οι δραστηριότητές μας στη Φλόριντα και στις Μεσοατλαντικές Πολιτείες επηρεάστηκαν από διαφορετικές συνθήκες στα επιμέρους τμήματα των αγορών. Οι τιμές διατηρήθηκαν σταθερές στο τσιμέντο και στα αδρανή υλικά, ενώ σημειώθηκαν ήπιες αυξήσεις στις τιμές του έτοιμου σκυροδέματος. Οι πωλήσεις τσιμέντου και έτοιμου σκυροδέματος, κυρίως κατά τους πρώτους δύο μήνες του έτους, επηρεάστηκαν αρνητικά από δυσμενείς καιρικές συνθήκες, καθώς και από την υποχώρηση της δραστηριότητας στον κλάδο κατοικίας λόγω της συγκρατημένης ζήτησης που προκαλούν τα υψηλά επιτόκια και το κόστος στέγασης. Ωστόσο, τα αδρανή υλικά κατέγραψαν αύξηση στους όγκους πωλήσεων κατά τη διάρκεια του τριμήνου, χάρη στις επενδύσεις που υλοποιήθηκαν για την ενίσχυση της παραγωγικής δυναμικότητας στη Φλόριντα. Η ζήτηση υποστηρίχθηκε από τη συνεχιζόμενη δραστηριότητα σε δημόσια έργα υποδομών, κυρίως στο πλαίσιο ομοσπονδιακών και πολιτειακών επενδυτικών προγραμμάτων καθώς και από την ενισχυμένη κατασκευαστική δραστηριότητα στον κλάδο των εμπορικών ακινήτων, η οποία επωφελείται από τις ισχυρές προοπτικές στους τομείς της βιομηχανίας, των data centers, της ενέργειας και άλλων έργων υποδομών. Η ανθεκτικότητα των τιμών, οι αυξημένες πωλήσεις αδρανών, η πραγματοποίηση της εποχικής συντήρησης στο εργοστάσιό μας της Φλόριντα αργότερα σε σχέση με πέρυσι καθώς και η υλοποίηση πρωτοβουλιών που στοχεύουν στις καλύτερες επιδόσεις στους τομείς των logistics, των επισκευών και της συντήρησης, συνέβαλαν στη βελτίωση της κερδοφορίας EBITDA, παρά τις εποχικά αντίξοες καιρικές συνθήκες.

**Ελλάδα & Δυτική Ευρώπη**

**Πωλήσεις**

**EBITDA**




Η θετική πορεία της αγοράς στην Ελλάδα συνεχίστηκε δυναμικά και κατά το πρώτο τρίμηνο του έτους. Η εγχώρια ζήτηση κατέγραψε σημαντική άνοδο, γεγονός που αποτυπώθηκε και στους όγκους πωλήσεων του Ομίλου, με ισχυρή αύξηση σε όλες τις κατηγορίες προϊόντων. Τον Ιανουάριο εφαρμόστηκαν αυξήσεις τιμών στο τσιμέντο, ώστε να αντισταθμιστεί το περιβάλλον αυξημένου κόστους παραγωγής και ηλεκτρικής ενέργειας των τελευταίων ετών. Όλοι οι κλάδοι του κατασκευαστικού τομέα κατέγραψαν ισχυρές αποδόσεις και στήριξαν τη ζήτηση. Η δραστηριότητα του κλάδου κατοικίας συνεχίστηκε αμείωτη και οι επενδύσεις στον κλάδο του τουρισμού διατηρήθηκαν σε υψηλά επίπεδα, ενόψει της φετινής τουριστικής σεζόν. Ο κλάδος υποδομών συνεχίζει να αποτελεί βασικό μοχλό ζήτησης στηρίζοντας την άνοδο των πωλήσεων τόσο των αδρανών υλικών όσο και του έτοιμου σκυροδέματος. Οι εξαγωγές προς τους σταθμούς του Ομίλου στη Δυτική Ευρώπη διατηρήθηκαν σε σταθερά επίπεδα, ενώ οι εξαγωγές στις ΗΠΑ μειώθηκαν λόγω της χαμηλότερης ζήτησης, εξαιτίας των δυσμενών καιρικών συνθηκών. Τα ποσοστά θερμικής υποκατάστασης τόσο στο εργοστάσιο των Αθηνών –στο οποίο η λειτουργία του νέου προασβεστοποιητή πλησιάζει πλέον τα αναμενόμενα επίπεδα– όσο και στο εργοστάσιο της Θεσσαλονίκης –μετά την υλοποίηση ανάλογων επενδύσεων– εξακολούθησαν να αυξάνονται. Η νέα μονάδα βιομάζας του Ομίλου στο εργοστάσιο της Πάτρας κατέγραψε επίσης ικανοποιητικές επιδόσεις. Χάρη στο λατομείο ποζολάνης που διαθέτει ο Όμιλος στο Γυαλί, όλες οι ποσότητες χύδην και ενσακισμένου τσιμέντου που προορίζονται για την ελληνική αγορά αφορούν πλέον το τσιμέντο χαμηλότερου CO2 CEM IV, με αποτέλεσμα ο δείκτης κλίνκερ-τσιμέντου σε αυτό το προϊόν να διαμορφώνεται κάτω από 55%.

**Νοτιοανατολική Ευρώπη**

**EBITDA**

**Πωλήσεις**




Στις αρχές του έτους επικράτησαν ιδιαίτερα δυσμενείς καιρικές συνθήκες στις χώρες της Νοτιοανατολικής Ευρώπης. Μετά από ένα πρώτο τρίμηνο με ιστορικά υψηλές επιδόσεις το 2024, το οποίο είχε ευνοηθεί από έναν ήπιο χειμώνα, η δραστηριότητα το πρώτο τρίμηνο του 2025 επανήλθε σε πιο κανονικά εποχικά επίπεδα. Οι πωλήσεις ήταν μειωμένες σε σύγκριση με την αντίστοιχη περίοδο του προηγούμενου έτους, αλλά στις περισσότερες περιπτώσεις παρέμειναν υψηλότερες από τα επίπεδα του πρώτου τριμήνου του 2023. Επιπλέον, και κάτω από αυτές τις συνθήκες, ορισμένες αγορές δέχθηκαν αυξημένη πίεση από εισαγωγές και από την ανάκαμψη του εγχώριου ανταγωνισμού, ο οποίος ήταν υποτονικός τα προηγούμενα χρόνια. Παρ' όλα αυτά, καταφέραμε να διατηρήσουμε τις τιμές στα επίπεδα του 2024. Η αύξηση των τιμών της ηλεκτρικής ενέργειας κατά το πρώτο δίμηνο του έτους μείωσε τα περιθώρια κερδοφορίας για το τρίμηνο. Παρά τις - προσωρινού χαρακτήρα - συνθήκες που διαμορφώθηκαν στις αρχές του έτους, η δυναμική των αγορών σε γενικές γραμμές διατηρήθηκε αμετάβλητη. Οι κλάδοι των υποδομών και της κατοικίας, όπως και τα δίκτυα μεταφορών μεταξύ περιοχών στήριξαν τη ζήτηση. Αυτές οι παράμετροι εκτιμάται ότι θα διατηρηθούν σε όλη τη διάρκεια του έτους, ιδίως καθώς θα εξομαλύνονται οι καιρικές συνθήκες. Οι επενδύσεις του Ομίλου στη βιώσιμη ανάπτυξη συνέχισαν να αποδίδουν. Η χρήση εναλλακτικών καυσίμων αυξήθηκε περαιτέρω στη Βουλγαρία μετά τις εργασίες ετήσιας συντήρησης, στη Βόρεια Μακεδονία η χρήση εναλλακτικών καυσίμων διπλασιάστηκε, ενώ στο Κόσοβο και τη Σερβία υλοποιούνται νέες επενδύσεις, με αποτέλεσμα να ενισχύεται σημαντικά η λειτουργική αποδοτικότητα.

**Ανατολική Μεσόγειος**

**EBITDA**

**Πωλήσεις**



Στον γεωγραφικό τομέα της Ανατολικής Μεσογείου οι επιδόσεις του πρώτου τριμήνου αντέστρεψαν την πορεία του προηγούμενου έτους. Στην Αίγυπτο, μετά το υποτονικό περιβάλλον που είχε διαμορφωθεί στην αγορά το αντίστοιχο τρίμηνο πέρυσι, η εγχώρια ζήτηση αυξήθηκε φέτος, κυρίως χάρη σε έργα του ιδιωτικού τομέα. Ο μηχανισμός ελέγχου της παραγωγής τσιμέντου παρέμεινε σε ισχύ, με αποτέλεσμα οι τιμές να σημειώσουν άνοδο τόσο σε εγχώριο νόμισμα όσο και σε ευρώ, ενώ και οι εξαγωγές κατέγραψαν σημαντική αύξηση και οι τιμές τους βελτιώθηκαν. Στην Τουρκία, κατά το πρώτο τρίμηνο του 2025, η ζήτηση για τσιμέντο μειώθηκε, λόγω των συνηθέστερων για την εποχή καιρικών συνθηκών που επικράτησαν, συγκριτικά με την υψηλή ζήτηση πέρυσι, χάρη στις αφύσικα ήπιες καιρικές συνθήκες. Κατά συνέπεια, η κατανάλωση τσιμέντου ήταν μειωμένη και στις δύο αγορές στις οποίες δραστηριοποιούμαστε (Marmara και Tokat), ενώ και οι εξαγωγές ήταν και αυτές μειωμένες. Οι τιμές στην εγχώρια αγορά συνέχισαν να κινούνται παράλληλα με τον πληθωρισμό και αυξήθηκαν, τόσο σε εγχώριο νόμισμα όσο και σε ευρώ. Στις 19 Φεβρουαρίου ο Όμιλος ανακοίνωσε την πώληση της συμμετοχής του σε δραστηριότητες τσιμέντου στην περιοχή Tokat της Τουρκίας. Η συναλλαγή αναμένεται να ολοκληρωθεί μέσα στο καλοκαίρι του 2025. Συνολικά στον συγκεκριμένο γεωγραφικό τομέα, παρά την υποχώρηση των όγκων στην εγχώρια αγορά σε σύγκριση με το προηγούμενο έτος, τόσο οι πωλήσεις όσο και η κερδοφορία αυξήθηκαν το πρώτο τρίμηνο του 2025.

**Βραζιλία (Κοινοπραξία)**

Η εγχώρια κατανάλωση τσιμέντου αυξήθηκε κατά 6% το πρώτο τρίμηνο του 2025, χάρη στη βελτιωμένη εικόνα της αγοράς εργασίας και το υψηλότερο διαθέσιμο εισόδημα. Στην αγορά ακινήτων σημειώθηκε άνοδος, μετά την επανεκκίνηση του κατασκευαστικού κλάδου χάρη στο εκτενές πρόγραμμα προσιτής κατοικίας και οι τιμές κινήθηκαν ανοδικά. Χάρη στην αύξηση της ζήτησης και των τιμών, τα κέρδη EBITDA της κοινοπραξίας μας αυξήθηκαν κατά 42% σε €6,0 εκ.

**Προοπτικές**

Το διεθνές οικονομικό περιβάλλον είναι ευμετάβλητο, μετά από την ανακοίνωση της ευρείας αύξησης των δασμών από τις ΗΠΑ, ενώ οι τελευταίες εκτιμήσεις για το ΑΕΠ παγκοσμίως δείχνουν επιβράδυνση, με τις προβλέψεις να διαμορφώνονται στο 2,8% για το 2025. Το ΔΝΤ διαπιστώνει αυξανόμενη αβεβαιότητα και μειωμένη ανθεκτικότητα, ωστόσο η αποκλιμάκωση των εμπορικών εντάσεων και οι συντονισμένες πολιτικές παρεμβάσεις είναι πιθανό να συμβάλουν σε μια ευνοϊκότερη εικόνα για το μέλλον.

Στις ΗΠΑ, διατηρούμε μια συγκρατημένα αισιόδοξη στάση στις προβλέψεις μας, όσο η οικονομική πολιτική παραμένει ασταθής. Οι συνθήκες της αγοράς βραχυπρόθεσμα υποδεικνύουν περαιτέρω σταθεροποίηση της δραστηριότητας στην αγορά κατοικίας, ενώ η σταθερή ζήτηση σε έργα υποδομών και σε επιμέρους τμήματα της αγοράς εμπορικών ακινήτων εκτιμάται ότι θα συμβάλει στη διατήρηση της ανθεκτικότητας καθ' όλη τη διάρκεια του 2025. Παρακολουθούμε συνεχώς τους οικονομικούς δείκτες και τις ενδείξεις των αγορών, ώστε να μπορούμε να προσαρμόζουμε έγκαιρα τη στρατηγική και τις δραστηριότητές μας, ενώ διατηρούμε ισχυρή παρουσία στις βασικές αγορές δραστηριότητας και συνεχίζουμε να πραγματοποιούμε στοχευμένες επενδύσεις σύμφωνα με το στρατηγικό μας πλάνο ανάπτυξης.

Η ελληνική οικονομία αναμένεται να καταγράψει αύξηση περίπου 2,3% το 2025. Βασικός μοχλός ανάπτυξης εκτιμάται ότι θα είναι οι επενδύσεις, οι οποίες ενισχύονται από τη συνεχή αξιοποίηση πόρων από το Ταμείο Ανάκαμψης και Ανθεκτικότητας της ΕΕ. Η Ευρωπαϊκή Επιτροπή προβλέπει για το 2025 αύξηση των επενδύσεων της τάξης του 9%, με έμφαση σε έργα υποδομών, ενέργειας και ψηφιακού μετασχηματισμού. Η ιδιωτική κατανάλωση αναμένεται ότι θα διατηρήσει τη δυναμική της, χάρη στην αύξηση του πραγματικού εισοδήματος, τη μείωση της ανεργίας και τα στοχευμένα δημοσιονομικά μέτρα, όπως οι αυξήσεις συντάξεων και οι προσαρμογές στον κατώτατο μισθό. Η ανάπτυξη του κατασκευαστικού κλάδου αναμένεται να συνεχιστεί, χάρη στα μείζονος κλίμακας έργα υποδομών, κυρίως σε τομείς όπως η ενεργειακή διασυνδεσιμότητα και οι μεταφορές, οι αστικές αναπλάσεις και η αυξανόμενη ζήτηση για κατοικίες και εμπορικούς χώρους.

Οι προοπτικές της οικονομίας στη Νοτιοανατολική Ευρώπη επίσης παραμένουν συγκρατημένα αισιόδοξες, χάρη στην εγχώρια ζήτηση, τις επενδυτικές πρωτοβουλίες και τις διαρθρωτικές μεταρρυθμίσεις. Η περιοχή παρουσιάζει θετική αναπτυξιακή πορεία για το 2025, με τις επενδύσεις και την κατανάλωση να αποτελούν βασικούς πυλώνες ανάπτυξης. Η ενίσχυση υποδομών, ιδίως ενόψει της Expo 2027 και ενεργειακών έργων, αναδεικνύει τη Σερβία σε περιφερειακό κόμβο για τον κατασκευαστικό τομέα, ενώ στην Αλβανία ο κλάδος ενισχύεται από επενδύσεις σε τουριστικές υποδομές και έργα αστικής ανάπλασης. Παράλληλα, οι προσπάθειες για ευρωπαϊκή ένταξη αναμένεται να προσελκύσουν άμεσες ξένες επενδύσεις, ιδιαίτερα στους τομείς των υποδομών και της ενέργειας. Ο κατασκευαστικός τομέας στην περιοχή αναμένεται να ωφεληθεί από έργα υποδομών, ενεργειακές πρωτοβουλίες και την ευρωπαϊκή προοπτική, αν και προκλήσεις όπως οι πολιτικές αβεβαιότητες και οι διεθνείς οικονομικές συνθήκες ενδέχεται να επιδράσουν αρνητικά την συνεχή ανάπτυξη.

Οι προοπτικές για τον κλάδο μας στην Αίγυπτο το 2025 παραμένουν θετικές, παρά τις συνεχιζόμενες προκλήσεις για την οικονομία. Ο κατασκευαστικός τομέας αποτελεί βασικό μοχλό οικονομικής ανάπτυξης, ενισχυόμενος από σημαντικές επενδύσεις σε υποδομές, που περιλαμβάνουν έργα μεταφορών, ενέργειας και κατοικιών. Ο οικιστικός τομέας ωφελείται από τις δημογραφικές πιέσεις και την αστικοποίηση, ενώ οι εμπορικοί και βιομηχανικοί τομείς ενισχύονται μέσω συμπράξεων δημόσιου και ιδιωτικού τομέα και άμεσων ξένων επενδύσεων. Η ανάδειξη της χώρας σε εξαγωγικό κόμβο για την ευρύτερη περιοχή την καθιστά σημαντικό παράγοντα στήριξης των δραστηριοτήτων ανοικοδόμησης σε γειτονικές χώρες. Η οικονομία της Τουρκίας εξακολουθεί να αντιμετωπίζει προκλήσεις λόγω νομισματικών συνθηκών και παγκόσμιας αβεβαιότητας, ωστόσο ο κατασκευαστικός τομέας συνεχίζει να επιδεικνύει ανθεκτικότητα. Παρά το γεγονός ότι οι ιδιωτικές επενδύσεις ενδέχεται να παρουσιάσουν περιορισμένη ανάπτυξη, οι ανάγκες ανοικοδόμησης μετά τον σεισμό αναμένεται να διατηρήσουν τη ζήτηση σε επίπεδα αντίστοιχα του προηγούμενου έτους. Οι εξαγωγές της χώρας εκτιμάται ότι θα ωφεληθούν από τις προσπάθειες ανοικοδόμησης στα γειτονικά κράτη.

Εν μέσω της αυξημένης αβεβαιότητας, ο Όμιλος παραμένει προσηλωμένος στην περαιτέρω ενίσχυση της λειτουργικής αποδοτικότητας, στην ανάπτυξη σε στρατηγικές αγορές υψηλής αξίας, στις επενδύσεις σε βιώσιμες τεχνολογίες παραγωγής και στην προώθηση του ψηφιακού μετασχηματισμού. Αναμένουμε βελτιωμένες οικονομικές επιδόσεις το 2025, χάρη στους υψηλούς όγκους πωλήσεων, στα σταθερά επίπεδα των τιμών και στην περαιτέρω διεύρυνση των περιθωρίων κερδοφορίας. Οι στρατηγικές πρωτοβουλίες μας στο πλαίσιο της Στρατηγικής για το 2026 συνεχίζουν να ενισχύουν την ανθεκτικότητα και τις προοπτικές ανάπτυξης, ενώ ευθυγραμμίζονται με τον στόχο να προσφέρουμε σε όλους του μετόχους και συμ-μετόχους μας διαχρονική αξία.

|  |  |  |  |  |
| --- | --- | --- | --- | --- |
| **Σύνοψη Ενδιάμεσης Ενοποιημένης Κατάστασης Αποτελεσμάτων** | | | | |
|  |  |  |  |  |
| *(ποσά σε χιλιάδες €)* |  | **Για το τρίμηνο που έληξε την 31/3** | | |
|  | **2025** |  | **2024** |
|  |  |  |  |
| Κύκλος εργασιών |  | 638.367 |  | 623.667 |
| Κόστος πωλήσεων |  | -488.413 |  | -486.066 |
| **Μικτά κέρδη** |  | **149.954** |  | **137.601** |
| Άλλα καθαρά έσοδα εκμετάλλευσης |  | 1.344 |  | 1.195 |
| Έξοδα διοικητικής λειτουργίας και διάθεσης |  | -71.496 |  | -66.505 |
| **Κέρδη προ ζημιών απομείωσης υπεραξίας, καθαρών εξόδων χρηματοοικονομικής λειτουργίας και φόρων** |  | **79.802** |  | **72.291** |
| *Κέρδη της καθαρής νομισματικής θέσης σε*  *υπερπληθωριστικές οικονομίες* |  | 1.454 |  | 3.149 |
| *Έξοδα/έσοδα χρηματοοικονομικής λειτουργίας* |  | -12.699 |  | -11.074 |
| *(Ζημιές)/κέρδη από συναλλαγματικές διαφορές* |  | -1.973 |  | 1.289 |
| ***Καθαρά έξοδα χρηματοοικονομικής λειτουργίας*** |  | ***-13.218*** |  | ***-6.636*** |
| Συμμετοχή στα κέρδη/(ζημιές) συγγενών εταιριών και κοινοπραξιών |  | 39 |  | -900 |
| **Κέρδη προ φόρων** |  | **66.623** |  | **64.755** |
| Φόρος εισοδήματος |  | -19.957 |  | -12.980 |
| **Κέρδη μετά από φόρους** |  | **46.666** |  | **51.775** |
|  |  |  |  |  |
| **Τα καθαρά κέρδη αναλογούν σε :** |  |  |  |  |
| Μετόχους της Εταιρίας |  | 43.732 |  | 52.432 |
| Μη ελέγχουσες συμμετοχές |  | 2.934 |  | -657 |
|  |  | **46.666** |  | **51.775** |
|  |  |  |  |  |
| **Κέρδη προ φόρων, χρηματοοικονομικών και επενδυτικών αποτελεσμάτων, αποσβέσεων και απομειώσεων (EBITDA)** | | | | |
|  |  |  |  |  |
| *(ποσά σε χιλιάδες €)* |  | **Για το τρίμηνο που έληξε την 31/3** | | |
|  |  | **2025** |  | **2024** |
|  |  |  |  |  |
| **Κέρδη προ ζημιών απομείωσης υπεραξίας, καθαρών εξόδων χρηματοοικονομικής λειτουργίας και φόρων** |  | **79.802** |  | **72.291** |
| Αποσβέσεις ενσώματων και ασώματων ακινητοποιήσεων |  | 42.793 |  | 37.488 |
| **Κέρδη προ φόρων, χρηματοδοτικών, επενδυτικών αποτελεσμάτων, αποσβέσεων και απομειώσεων (EBITDA)** |  | **122.595** |  | **109.779** |

|  |  |  |  |  |
| --- | --- | --- | --- | --- |
| **Σύνοψη Ενδιάμεσης Ενοποιημένης Κατάστασης Χρηματοοικονομικής Θέσης** | | | | |
|  |  |  |  |  |
| *(ποσά σε χιλιάδες €)* |  | **31/3/2025** |  | **31/12/2024** |
|  |  |  |  |  |
| **Ενεργητικό** |  |  |  |  |
| Ενσώματες, ασώματες ακινητοποιήσεις και υπεραξία |  | 2.154.688 |  | 2.195.902 |
| Λοιπά μη κυκλοφορούντα περιουσιακά στοιχεία |  | 138.073 |  | 136.142 |
| **Σύνολο μη κυκλοφορούντων περιουσιακών στοιχείων** |  | **2.292.761** |  | **2.332.044** |
|  |  |  |  |  |
| Αποθέματα |  | 435.652 |  | 442.186 |
| Απαιτήσεις, προπληρωμές και λοιπά κυκλοφορούντα περιουσιακά στοιχεία |  | 416.877 |  | 385.064 |
| Ταμειακά διαθέσιμα, ισοδύναμα και προθεσμιακές καταθέσεις σε τράπεζες |  | 448.622 |  | 123.283 |
| **Σύνολο κυκλοφορούντων περιουσιακών στοιχείων** |  | **1.301.151** |  | **950.533** |
|  |  |  |  |  |
| **Σύνολο Ενεργητικού** |  | **3.593.912** |  | **3.282.577** |
|  |  |  |  |  |
| **Ίδια Κεφάλαια και Υποχρεώσεις** |  |  |  |  |
| Σύνολο ιδίων κεφαλαίων και αποθεματικών που αναλογούν σε μετόχους της μητρικής Εταιρίας |  | 2.040.814 |  | 1.787.064 |
| Μη ελέγχουσες συμμετοχές |  | 136.619 |  | 37.449 |
| **Σύνολο Ιδίων Κεφαλαίων (α)** |  | **2.177.433** |  | **1.824.513** |
|  |  |  |  |  |
| Μακροπρόθεσμες δανειακές υποχρεώσεις και υποχρεώσεις μισθώσεων |  | 664.084 |  | 662.196 |
| Λοιπές μακροπρόθεσμες υποχρεώσεις |  | 255.343 |  | 258.336 |
| **Σύνολο μακροπροθέσμων υποχρεώσεων** |  | **919.427** |  | **920.532** |
|  |  |  |  |  |
| Βραχυπρόθεσμες δανειακές υποχρεώσεις και υποχρεώσεις μισθώσεων |  | 64.195 |  | 83.135 |
| Λοιπές βραχυπρόθεσμες υποχρεώσεις |  | 432.857 |  | 454.397 |
| **Σύνολο βραχυπροθέσμων υποχρεώσεων** |  | **497.052** |  | **537.532** |
|  |  |  |  |  |
| **Σύνολο υποχρεώσεων (β)** |  | **1.416.479** |  | **1.458.064** |
|  |  |  |  |  |
| **Σύνολο Ιδίων Κεφαλαίων και Υποχρεώσεων (α)+(β)** |  | **3.593.912** |  | **3.282.577** |

**Εναλλακτικοί Δείκτες Επιδόσεων**

Για πληροφορίες σχετικά με τους Εναλλακτικούς Δείκτες Επιδόσεων που παρουσιάστηκαν παραπάνω, επισκεφτείτε την Ενιαία Ετήσια Έκθεση Απολογισμού 2024 του Ομίλου ΤΙΤΑΝ (Ενότητα “Glossary”, σελ. 323).

Οικονομικό Ημερολόγιο

|  |  |
| --- | --- |
| 30 Ιουνίου 2025 | Αποκοπή μερίσματος |
| 1 Ιουλίου 2025 | Προσδιορισμός δικαιούχων μερίσματος |
| 3 Ιουλίου 2025 | Καταβολή μερίσματος |
| 31 Ιουλίου 2025 | Ανακοίνωση αποτελεσμάτων Α’ εξαμήνου 2025 |
| 6 Νοεμβρίου 2025 | Ανακοίνωση αποτελεσμάτων Γ’ Τριμήνου και Εννεαμήνου 2025 |

* Το παρόν δελτίο τύπου είναι διαθέσιμο στον διαδικτυακό τόπο της Titan SA μέσω του συνδέσμου <https://ir.titan-cement.com>
* Για περισσότερες πληροφορίες επικοινωνήστε με το τμήμα Επενδυτικών Σχέσεων +30 210 2591 257
* Στις 15:00 CEST θα λάβει χώρα η ενημέρωση αναλυτών και επενδυτών μέσω τηλεδιάσκεψης: <https://87399.themediaframe.eu/links/titan250508.html>

ΔΗΛΩΣΗ ΑΠΟΠΟΙΗΣΗΣ ΕΥΘΥΝΗΣ: Η παρούσα έκθεση μπορεί να περιλαμβάνει δηλώσεις για μελλοντικές εκτιμήσεις. Οι δηλώσεις για μελλοντικές εκτιμήσεις αφορούν ή βασίζονται στις τρέχουσες προθέσεις, πεποιθήσεις ή προσδοκίες της διοίκησης της επιχείρησης σχετικά με, μεταξύ άλλων, τα αποτελέσματα των επιχειρηματικών δραστηριοτήτων του Ομίλου ΤΙΤΑΝ στο μέλλον, την οικονομική κατάσταση, τη ρευστότητα, τις προοπτικές, την ανάπτυξη, τις στρατηγικές ή τις εξελίξεις του κλάδου όπου δραστηριοποιούμαστε. Από τη φύση τους, οι δηλώσεις για μελλοντικές εκτιμήσεις υπόκεινται σε κινδύνους, αβεβαιότητες και παραδοχές που μπορεί να καταλήξουν σε πραγματικά αποτελέσματα ή μελλοντικές καταστάσεις που διαφέρουν ουσιωδώς από εκείνες που εκφράζουν ρητά ή άρρητα οι παρούσες δηλώσεις. Οι εν λόγω κίνδυνοι, αβεβαιότητες και παραδοχές ενδέχεται να επηρεάσουν αρνητικά την έκβαση και τις οικονομικές συνέπειες των σχεδίων ή των γεγονότων που περιγράφονται στις δηλώσεις. Οι δηλώσεις για μελλοντικές εκτιμήσεις που περιλαμβάνονται στην παρούσα έκθεση σχετικά με τάσεις ή τρέχουσες δραστηριότητες δεν πρέπει να εκλαμβάνονται ωσάν να επρόκειτο να παραμείνουν ως έχουν στο μέλλον. Δεν αναλαμβάνουμε καμία υποχρέωση να ενημερώσουμε ή να αναθεωρήσουμε καμία δήλωση για μελλοντικές εκτιμήσεις, είτε κατόπιν νέων στοιχείων, είτε βάσει μελλοντικών γεγονότων, είτε για οποιονδήποτε άλλο λόγο. Δεν θα πρέπει κανείς να αποδίδει υπερβάλλουσα αξιοπιστία σε τέτοιες μελλοντικές εκτιμήσεις οι οποίες άλλωστε ισχύουν μόνον κατά την χρονική στιγμή της παρούσας έκθεσης. Τα στοιχεία που περιλαμβάνονται στην παρούσα έκθεση υπόκεινται σε αλλαγές χωρίς προειδοποίηση. Ουδεμία διαβεβαίωση ή εγγύηση παρέχεται, ρητά ή άρρητα, ως προς το δίκαιο χαρακτήρα, την ακρίβεια, το ευλογοφανές ή την πληρότητα των στοιχείων που περιλαμβάνονται εδώ και ουδείς θα έπρεπε να βασίζεται σε αυτά. Στους περισσότερους πίνακες της παρούσας έκθεσης, τα ποσά εκφράζονται σε εκατομμύρια € για λόγους διαφάνειας. Ενδέχεται να υπάρχουν διαφορές με τους πίνακες της συνοπτικής ενημέρωσης λόγω στρογγυλοποίησης των ποσών. Η συνοπτική ενημέρωση καταρτίστηκε στην Αγγλική γλώσσα και μεταφράστηκε στην Γαλλική και Ελληνική γλώσσα. Σε περίπτωση διαφοροποιήσεων μεταξύ των δύο κειμένων, υπερισχύει το κείμενο στην Αγγλική εκδοχή.

**Σχετικά με τον Όμιλο ΤΙΤΑΝ**Ο Όμιλος ΤΙΤΑΝ είναι μια διεθνής εταιρία στον κλάδο των δομικών υλικών για κατασκευές και υποδομές που προσφέρει καινοτόμες λύσεις για έναν καλύτερο κόσμο. Με το μεγαλύτερο μέρος της δραστηριότητάς του στις αναπτυγμένες αγορές, ο Όμιλος απασχολεί περισσότερους από 5.700 εργαζόμενους παγκοσμίως και έχει παρουσία σε πάνω από 25 χώρες, με ηγετική θέση στις ΗΠΑ, την Ευρώπη, περιλαμβανομένης της Ελλάδας, τα Βαλκάνια και την Ανατολική Μεσόγειο. Ο Όμιλος έχει επίσης κοινοπραξίες στη Βραζιλία και την Ινδία. Με 120 χρόνια ιστορίας, ο Όμιλος διατηρεί μια οικογενειακή κουλτούρα που προάγει το επιχειρηματικό πνεύμα, ενώ εργάζεται μεθοδικά με τους πελάτες του για να ανταποκριθεί στις σύγχρονες ανάγκες της κοινωνίας, προωθώντας παράλληλα τη βιώσιμη ανάπτυξη με υπευθυνότητα και ακεραιότητα. Ο Τιτάνας έχει θέσει στόχο για μηδενικές εκπομπές άνθρακα έως το 2050, με τους στόχους του για μείωση του CO2, να έχουν επικυρωθεί επιστημονικά από την πρωτοβουλία Science Based Targets (SBTi). Ο Όμιλος είναι εισηγμένος στο Euronext και στο Χρηματιστήριο Αθηνών. Για περισσότερες πληροφορίες, επισκεφθείτε την ιστοσελίδα μας στη διεύθυνση [www.titan-cement.com](http://www.titan-cement.com).